**Tofte Fremad Idrettsforening** (stiftet 26. august 1914) er et norsk idrettslag fra Hurum i Buskerud. Idrettslaget er resultat av en sammenslutning i 2013 mellom *Tofte Idrettslag* og *Idrettsforeningen Filtvet Fremad*. Tofte Fremad IF driver med fotball og skisport, samt mosjonsløp og allidrett.

Historie
--------

### Filtvet Fremad

*Fodbollklubben Fremad* ble stiftet på Filtvet 26. august 1914. Klubben ble etter krigen pålagt å endre navn til Filtvet Fremad for å unngå forveksling med andre idrettslag med navnet Fremad. Klubben var aktiv i fotball og skisport. Skikjørersøstrene Hedda og Ingrid Berntsen har representert Filtvet Fremad gjennom hele sine respektive karrierer.

### Tofte IL

Tofte Idrettslag ble stiftet 1. september 1919 som *Brakkenes Ballklubb*. I 1921 byttet klubben navn til *Roy*, angivelig oppkalt etter en navngjeten hund på Tofte. Klubben oppsto i miljøet rundt Tofte cellulosefabrikk og ble raskt dominerende i lokalmiljøet, for eksempel gikk idrettslaget *Freidig* (stiftet 1912) inn i Roy. Da Arbeidernes Idrettsforbund (AIF) ble opprettet i 1924, meldte Roy seg inn. Samme år vant klubben det første arbeidermesterskapet i fotball. I 1925 meldte imidlertid Roy seg ut av AIF og inn i Norges Fotballforbund. Som en reaksjon på dette ble *Idrettsforeningen Djerv* stiftet. Djerv rekrutterte hovedsakelig fra ansatte ved Hurum fabrikker og forble medlem i Arbeidernes Idrettsforbund fram til krigsutbruddet i 1940.

I 1945 slo Roy og Djerv seg sammen og dannet Tofte Idrettslag.

### Sammenslutning

Fotballgruppene i Filtvet Fremad og Tofte begynte i 2009 å stille felles lag i alle aldersgrupper. Årsaken var vansker med å skaffe nok spillere hver for seg. I november 2011 anbefalte en arbeidsgruppe med medlemmer fra begge idrettslagene at Filtvet Fremad og Tofte burde «forenes som ett idrettslag». Årsmøtene i begge idrettslagene gikk inn for sammenslutning, og det ble etter hvert vedtatt at navnet skulle være Tofte Fremad Idrettsforening. Klubbfargene skulle være rødt (fra Tofte) og svart (fra Filtvet Fremad). Like før sammenslåingen hadde Filtvet Fremad 421 og Tofte IL 332 medlemmer.

Anlegg
------

Tofte Fremad IF disponerer to fotballbaner: Filtvet stadion (Fremadbanen), der underlaget er gress, og Tofte stadion i Bjerkelunden, der det legges kunstgress. Det er klubbhus i tilknytning til begge anleggene.

Kjente medlemmer
----------------

* Ulf Jørgensen
* Hedda Berntsen
* Ingrid Berntsen

Referanser
----------

1. ↑  Arne Brustad, red. (1952). *Aktive fotballspillere. Bind 1*. Oslo: Idrettsforlaget.
2. 1 2 3 4  Jan Messel (2004). *Hurums historie Bind III: 1900-2000*. Hurum. ISBN 8291796882.
3. ↑  «Skal IF Filtvet Fremad og Tofte IL forenes i én klubb?». Filtvet Fremad. Besøkt 6. mai 2013. [*død lenke*]
4. 1 2  «Sammenslåing Tofte IL og IF Filtvet Fremad» (pdf). Filtvet Fremad. Besøkt 6. mai 2013. [*død lenke*]
5. ↑  Bente Elmung (26. mars 2012). «To klubber med felles mål». Røyken og Hurums avis. Besøkt 6. mai 2013.
6. ↑  «Tofte og Fremad blir til èn klubb». Røyken og Hurums avis. 30. mars 2012. Besøkt 6. mai 2013.

Eksterne lenker
---------------

* Filtvet Fremads nettside
* Toftes nettside

| * v
* d
* r
6. divisjon fotball for menn, Buskerud Fotballkrets, avdeling 2, 2020 |
| --- |
|  | 
* Glassverket 2
* Graabein
* Jondalen
* Kongsberg 2
* Konnerud 2
* ROS 2
* Skoger
* Skrim
* Tofte Fremad
* Åskollen 2

 | Norges flagg |